- Hindi News
- National
- समाज शास्त्र, अंग्रेजी व कृषि विषय की कापियां जांचने वाले शिक्षकों का टोटा
समाज शास्त्र, अंग्रेजी व कृषि विषय की कापियां जांचने वाले शिक्षकों का टोटा
बोर्ड परीक्षाओं को संपन्न कराने में लगे शिक्षा विभाग के सामने परेशानी खड़ी हो गई है। कापियों के जांचने का काम जिले में 20 मार्च से शुरू हो जाएगा। लेकिन विभाग के पास समाज शास्त्र, अंग्रेजी व कृषि विषय के शिक्षकों का टोटा बना हुआ है। इसके चलते गत वर्ष भी करीब 5 हजार से ज्यादा कापियां बोर्ड को वापस करनी पड़ी थी। इस वर्ष भी यही स्थिति बनी हुई है। हालांकि जिला मूल्यांकन अधिकारी के अनुसार पहले से ही तैयारियां की जा रही हैं। कापियां जांचने वाले शिक्षकों का रजिस्ट्रेशन किया जा रहा है। जिसके अनुसार अभी तक करीब 700 शिक्षकों ने अपनी सहमति दे दी है। इस वर्ष परेशानी नहीं आएगी।
दरअसल बोर्ड परीक्षा के मूल्यांकन को लेकर जिले में पहले से ही शिक्षकों की रुचि कम ही रहती है। गत वर्ष भी शिक्षा विभाग ने 100 से ज्यादा शिक्षकों को नोटिस देकर मूल्यांकन के काम पर लगाया था। लेकिन खास तौर पर समाजशास्त्र, अंग्रेजी व एग्रीकल्चर विषय के लिए जिले में चंद ही शिक्षक हैं। इन शिक्षकों में से ज्यादातर की ड्यूटी परीक्षाओं में लगी रहने के कारण इस वर्ष भी कापियों के जांचने के कार्य में देरी हो सकती है।
गत वर्ष जिले को करीब 97 हजार कापियां जांचने को मिली थी। इसमें से भी एग्रीकल्चर की करीब 5400 कापियां वापस भेजनी पड़ी। वहीं अंग्रेजी विषय को लेकर भी शिक्षकों के नहीं मिलने से तय तिथि के अंतिम दिनों तक कापियों को जांचने का काम चलता रहा।
रजिस्ट्रेशन ज्यादा पर रुचि नहीं
बोर्ड परीक्षाओं को संपन्न कराने के बाद सबसे ज्यादा जिम्मेदारी वाला काम मूल्यांकन का ही रहता है। कापियां जांचने वाले शिक्षकों की पूर्ति के लिए ऑनलाइन रजिस्ट्रेशन भी किया जा रहा है। लेकिन देखने में आया है कि रजिस्ट्रेशन तो ज्यादा होते हैं, लेकिन कापी जांचने के लिए शिक्षक आते नहीं है। पिछले वर्ष भी महज 230 शिक्षकों के भरोसे ही 97 हजार से ज्यादा कापियां जांची गई थी।
जिले में कुछ विषय के शिक्षक कम हैं
इस वर्ष पहले से ही शिक्षकों की व्यवस्था की जा रही है। लेकिन कुछ विषय के शिक्षक ही जिले में कम हैं। ऐसे में प्राइवेट स्कूलों के पात्र शिक्षकों को भी जिम्मेदारी सौंपी जा सकती है। जिन्होंने रजिस्ट्रेशन कराया था। शशिरेखा राजालू, जिला मूल्यांकन अधिकारी शाजापुर
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva